પરિવ્રાજક સ્વામી વિવેકાનંદે ગુજરાત ભ્રમણ દરમિયાન પોરબંદરના મહારાજાને કહ્યું હતું, ‘મારી પાસે ઉત્કૃષ્ટ દેખાવ કરવા માટેનું મિશન છે પણ એ બધું કેવી રીતે પાર પડશે અને પાર પડશે કે નહીં એ વિશે અત્યારે ચોક્કસ કશું જાણતો નથી.’ આમ સ્વામી વિવેકાનંદને પોતાને કરવાના મહત્વના કાર્યનું ભાન ગુજરાતની પાવન ભૂમિ પોરબંદરમાં થયું હતું. તેઓ વિશ્વમાં ક્રાંતિકારી પરિવર્તન લાવશે એવો અહેસાસ થયો હતો. તો સ્વામી વિવેકાનંદને દ્વારકા ભ્રમણ દરમિયાન પોતાનામાં રહેલી અગાધ શક્તિઓનો ખ્યાલ આવ્યો હતો. વઢવાણના રાણકદેવી મંદિરની મુલાકાત દરમિયાન સ્વામીજીને હિન્દુ શાસ્ત્રમાં રહેલી લગ્ન સંબંધની પવિત્રતાનો અહેસાસ થયો હતો. તદુપરાંત ભારતનાં ઉજજવળ ભાવિ વિશેનો બોધ પણ તેમને રાણક દેવી મંદિરના પ્રવાસ દરમિયાન થયો હતો.